## El Circuit celebra este cap de setmana la final del TCR Europe i els Supercars

*** Els Supercars celebren la seua primera carrera a Cheste amb els valencians Nerea Martí i Manuel Bertolín en la llista d’inscrits
* Un total de 14 carreres en un cap de setmana de portes obertes per als aficionats**

El Circuit Ricardo Tormo celebra este cap de setmana l’última cita del calendari de TCR Europe, l’estrena a València dels Iberian Supercars i la Carterham Motorsport ibèria i francesa. En total 14 carreres durant el dissabte i el diumenge amb entrada lliure per als aficionats al pàdoc i a la tribuna de boxs.

Dos pilots argentins, el líder Franco Girorami (Cupra) i el jove Ignacio Montenegro (Honda), i el francés Aurelién Comte (Cupra), lluitaran en el Circuit Ricardo Tormo pel títol de TCR Europe sobre els més espectaculars turismes del continent.

La primera de les dos carreres finals tindrà lloc en el traçat valencià el dissabte a les 16:40 hores i la segona i definitiva serà el diumenge a les 11:55 hores.

**Supercars**

Un total de 36 superesportius formaran la graella d’eixida de les dos carreres de la Iberian Supercars en el Circuit Ricardo Tormo. Entre els quals destaca la inscripció per primera vegada en el certamen del BMW GT4 Pro de Nerea Martí i de José Manuel de los Milagros.

La pilot valenciana acaba d’arribar des de Singapur després de competir en l’F1 Academy i torna a la seua versió de pilot de BMW per a afrontar la prova de València. Manuel Bertolín posarà en pista un nou BMW GT4 Bronze, igual que els espanyols Borja Hormigós i Héctor Hernández. En la llista d’inscrits també crida l’atenció la presència de pilots com el portugués Manuel Giao (Aston Martin), Alba Cano i Andy Cantú (Mercedes AMG GT4).

Els Supercars celebraran les seues dos carreres de 45 minuts cada una en la jornada del diumenge, a les 10:10 i a les 15:55 hores.

**Caterham**

A més de les carreres de turismes i les dels superesportius, l’activitat es completa amb les proves finals de Caterham Motosport per als seus certàmens a França i en la península Ibèrica.

En estes cites es definiran les classificacions finals abans de les finals mundials que tindran lloc en el Caterham Festival en novembre a Estoril (Portugal).

Els aficionats tindran l’oportunitat d’assistir als entrenaments i les carreres durant les jornades del dissabte i del diumenge de manera gratuïta amb accés tant a la tribuna de boxs com al pàdoc.

Fecha: 26/09/2024